รัฐบาลไทย-ข่าวทำเนียบรัฐบาล-รมว.วธ. และคณะเข้าพบ นรม. เพื่อประชาสัมพันธ์งานกิจกรรมรณรงค์การจัดประเพณีสงกรานต์ ประจำปี 2560 “สงกรานต์แบบไทยปันน้ำใจให้แก่กัน”
วันอังคารที่ 4 เมษายน 2560
รมว.วธ. และคณะเข้าพบ นรม. เพื่อประชาสัมพันธ์งานกิจกรรมรณรงค์การจัดประเพณีสงกรานต์ ประจําปี 2560 “สงกรานต์แบบไทยปันน้ําใจให้แก่กัน”
รมว.วธ. และคณะเข้าพบ นรม. เพื่อประชาสัมพันธ์งานกิจกรรมรณรงค์การจัดประเพณีสงกรานต์ ประจําปี 2560 “สงกรานต์แบบไทยปันน้ําใจให้แก่กัน” ภายใต้แนวคิด “สงกรานต์แบบไทย ใช้น้ําอย่างรู้คุณค่า ทุกชีวาปลอดภัย”
วันนี้ (4 เมษายน 2560) เวลา 09.15 น. ณ บริเวณด้านหน้าตึกบัญชาการ 1 ทําเนียบรัฐบาล ก่อนประชุมคณะรัฐมนตรี นายวีระ โรจน์พจนรัตน์ รัฐมนตรีว่าการกระทรวงวัฒนธรรม พร้อมคณะ มาพบ พลเอก ประยุทธ์ จันทร์โอชา นายกรัฐมนตรี เพื่อประชาสัมพันธ์งาน และกิจกรรมรณรงค์การจัดประเพณีสงกรานต์ ประจําปี 2560 “สงกรานต์แบบไทยปันน้ําใจให้แก่กัน” ภายใต้แนวคิด “สงกรานต์แบบไทย ใช้น้ําอย่างรู้คุณค่า ทุกชีวาปลอดภัย”
ทั้งนี้ รัฐมนตรีว่าการกระทรวงวัฒนธรรม กล่าวรายงานว่า กรมส่งเสริมวัฒนธรรม (สวธ.) ได้ดําเนินการบูรณาการกับหน่วยงานต่าง ๆ ถึง 14 หน่วยงานในการจัดกิจกรรมรณรงค์การจัดประเพณีสงกรานต์ ประจําปี 2560 “สงกรานต์แบบไทยปันน้ําใจให้แก่กัน” ภายใต้แนวคิด “สงกรานต์แบบไทย ใช้น้ําอย่างรู้คุณค่า ทุกชีวาปลอดภัย” โดยมีหน่วยงานที่เกี่ยวข้อง เช่น กรมชลประทาน กรมทรัพยากรน้ํา กรมอุตุนิยมวิทยา กรมการขนส่งทางบก กรมส่งเสริมการปกครองส่วนท้องถิ่น กรมป้องกันและบรรเทาสาธารณภัย การท่องเที่ยวแห่งประเทศไทย กรมการท่องเที่ยว กองบังคับการตํารวจจราจร กรุงเทพมหานคร การประปานครหลวง การประปาส่วนภูมิภาค สํานักงานกองทุนสนับสนุนการสร้างเสริมสุขภาพ และสภาวัฒนธรรมกรุงเทพมหานคร ซึ่งมี 3 แนวทางในการจัดกิจกรรมภายใต้แนวคิด ดังนี้
1.รณรงค์ให้จัดงานสงกรานต์แบบไทย มุ่งส่งเสริมให้ประชาชนร่วมกันสืบสานประเพณีสงกรานต์ผ่านโครงการ 1 อําเภอ 1 ลานวัฒนธรรม มีการจัดกิจกรรมอาทิ การทําความสะอาดบ้านเรือน วัดและสถานที่สาธารณะ ฟังเทศน์ ทําบุญตักบาตร สรงน้ําพระ รดน้ําขอพรผู้ใหญ่ ส่วนผู้ที่นับถือศาสนาอื่นอาจจัดกิจกรรมตามประเพณีของแต่ละศาสนา รวมทั้งรณรงค์ให้ประชาชนแต่งกายด้วยชุดและสีที่สุภาพ หรือชุดผ้าไทยที่มีสัญลักษณ์แสดงความอาลัย และขอความร่วมมือผู้ประกอบการ ภาคเอกชน และประชาชนจัดกิจกรรมการแสดงต่าง ๆ ให้คํานึงถึงความเหมาะสมด้วย
2. รณรงค์การใช้น้ําอย่างรู้คุณค่า จึงขอความร่วมมือผู้จัดงานสงกรานต์ในพื้นที่ต่าง ๆ ที่ได้จัดเตรียมพื้นที่เล่นน้ําไว้ ขอให้ช่วยรณรงค์การส่งเสริมการใช้น้ําอย่างประหยัด รู้คุณค่า และมีความเหมาะสม รวมถึงขอความร่วมมือประชาชนให้เล่นน้ําอย่างสุภาพ ไม่ใช้ปืนฉีดน้ําที่มีแรงดันสูง ไม่ใช้สายยางฉีดน้ํา ไม่เล่นแป้งหรือเล่นสีต่าง ๆ ไม่ใช้น้ําที่เย็นจัดหรือน้ําปนน้ําแข็งมาเล่นสาดน้ํากัน
3. รณรงค์ด้านความปลอดภัย ขอความร่วมมือผู้ประกอบการผู้จัดงานตามสถานที่ต่าง ๆ ช่วยกันสอดส่องดูแลประชาชนที่จะมาเข้าร่วมกิจกรรมให้เป็นไปด้วยความเรียบร้อย และให้ใช้รถใช้ถนนด้วยความปลอดภัย ขอความร่วมมือสถานประกอบการขนส่งและประชาชนที่จะเดินทางหรือไปท่องเที่ยวตามสถานที่ต่าง ๆ ขอให้ตรวจเช็คสภาพยานพาหนะให้อยู่ในสภาพพร้อมใช้งานมากที่สุด และขอให้ประชาชนปฏิบัติตามกฎจราจรอย่างเคร่งครัดเพื่อจะได้ช่วยลดอัตราในการเกิดอุบัติเหตุลง
ในส่วนกิจกรรมเพื่อสืบสานประเพณีสงกรานต์นั้น ทางกรมส่งเสริมวัฒนธรรม ได้กําหนดจัดงานประเพณีสงกรานต์ทั้งในส่วนกลางและส่วนภูมิภาค
ในส่วนกลาง กําหนดจัดงานประเพณีสงกรานต์ในบริเวณ 3 พื้นที่ในกรุงเทพมหานคร ได้แก่
(1) หอประชุมเล็ก ศูนย์วัฒนธรรมแห่งประเทศไทย ในวันที่ 11 เมษายน 2560 เวลา 13.00 น. จะมีกิจกรรม การรดน้ําขอพรศิลปินแห่งชาติ นิทรรศการคุณค่าประเพณีสงกรานต์ การสาธิตชุดรดน้ําขอพร 4 ภาค การแสดงศิลปวัฒนธรรมพื้นบ้าน-การละเล่นพื้นบ้าน และการสาธิตอาหารในเทศกาลสงกรานต์
(2) ศูนย์การค้าสยามพารากอน ระหว่างวันที่ 13-16 เมษายน 2560
(3) สยามสแควร์ จัดงาน “สงกรานต์เมษา ผ้าขาวม้ายกสยาม” ระหว่างวันที่ 13-15 เมษายน 2560 กิจกรรมประกอบด้วย ขบวนแห่สรงน้ําพระประจําวันเกิด การแสดงพื้นบ้านต่าง ๆ
ในส่วนภูมิภาค สวธ. ร่วมกับภาคีเครือข่ายและต่างจังหวัดจัด งานสงกรานต์อาเซียน ประจําปี 2560 ในจังหวัดที่ติดกับประเทศเพื่อนบ้าน โดยจะใช้ประเพณีสงกรานต์เป็นสื่อในการสร้างความสัมพันธ์อันดีระหว่างประเทศ ซึ่งได้กําหนดจัดงานดังกล่าวใน 3 จังหวัด ได้แก่
(1) จังหวัดเลย “งานประเพณีสงกรานต์สานสัมพันธ์วัฒนธรรมจังหวัดเลย – สาธารณรัฐประชาธิปไตยประชาชนลาว” ระหว่างวันที่ 10-16 เมษายน 2560 ณ อําเภอนาแห้ว จังหวัดเลย
(2) จังหวัดตาก “ประเพณีสงกรานต์สานสัมพันธ์วัฒนธรรมจังหวัดตาก – เมียวดี สาธารณรัฐแห่งสหภาพเมียนมา” ระหว่างวันที่ 13-16 เมษายน 2560 ณ อําเภอแม่สอด จังหวัดตาก
(3) จังหวัดเชียงราย “ประเพณีสงกรานต์สานสัมพันธ์วัฒนธรรมจังหวัดเชียงราย – แขวงบ่อแก้ว สาธารณรัฐประชาธิปไตยประชาชนลาว” ระหว่างวันที่ 12-17 เมษายน 2560 ณ อําเภอเชียงแสน จังหวัดเชียงราย
นอกจากนี้ ยังมีงานประเพณีก่อพระทรายวันไหลบางแสน ประจําปี 2560 ระหว่างวันที่ 16-17 เมษายน 2560 ณ เทศบาลเมืองแสนสุข จังหวัดชลบุรี และทาง สวธ. ยังสนับสนุนงบประมาณให้สํานักงานวัฒนธรรมจังหวัดทั้ง 71 จังหวัด จัดการแสดงพื้นบ้านในช่วงเทศกาลสงกรานต์ เพื่อส่งเสริมศิลปะการแสดงของไทยให้แพร่หลายมากยิ่งขึ้น รวมถึงการจัดทําการ์ดอวยพรเนื่องในเทศกาลสงกรานต์แจกจ่ายให้แก่พี่น้องประชาชน
จากนั้น นายกรัฐมนตรี กล่าวขอบคุณทุกภาคส่วนที่ช่วยกันจัดงานกิจกรรมรณรงค์การจัดงานประเพณีสงกรานต์ ประจําปี 2560 โดยขอให้พี่น้องประชาชนจงมีแต่ความสุขความเจริญในวันสงกรานต์หรือวันขึ้นปีใหม่ของไทย โดยขอให้ช่วยกันรักษาขนบธรรมเนียมประเพณีของไทยไว้ และการเล่นน้ําสงกรานต์นั้นควรคํานึงถึงในเรื่องของความเหมาะสมด้วย ทั้งนี้ ขอให้ประชาชนที่จะเดินทางกลับบ้านหรือในท้องถิ่นต่าง ๆ นั้นต้องระมัดระวังในการใช้รถใช้ถนนให้ดีและขอให้เดินทางปลอดภัยทุกคน
โอกาสนี้ นายกรัฐมนตรี ได้ชมการแสดงละครเด็กไทย (เด็กขี่ม้าก้านกล้วย) จากสมาคมศิลปะเพื่อเยาวชนจํานวน 15 คน ต่อจากนั้น นายกรัฐมนตรีได้เขียนคําอวยพรลงบนบัตรอวยพรวันสงกรานต์แก่ประชาชนชาวไทยทุกคน มีใจความสําคัญว่า “ขอให้มีความสุข สดชื่น ปลอดภัย ในห้วงวันสงกรานต์ ร่วมกันสานต่อประเพณีสงกรานต์แบบไทยให้อยู่คู่บ้านคู่เมืองตลอดไป ให้คนไทยทุกคนจงภูมิใจในวัฒนธรรมอันงดงามของเรา เป็นเจ้าของบ้านที่ดี และทําให้คนไทยทุกคนปลอดภัยตลอดห้วงสงกรานต์ และตลอดไป” ต่อจากนั้น นายกรัฐมนตรีรับมอบของที่ระลึกเป็นชุดรดน้ําขอพร 4 ภาคจากรัฐมนตรีว่าการกระทรวงวัฒนธรรมพร้อมกล่าวแนะนําให้ผู้ว่าราชการจังหวัดทุกจังหวัดจัดโซนนิ่งในการเล่นสงกรานต์และงานรื่นเริงต่าง ๆ ของเทศกาลดังกล่าวอย่างเหมาะสม
********************************
กลุ่มประชาสัมพันธ์และเผยแพร่ สํานักโฆษก